Jake Livermore

Jake Cyril Livermore (sündinud 14. novembril 1989 Londonis Enfieldis) on Inglismaa jalgpallur, kes mängib keskpoolkaitsjana Inglismaa esiliigaklubis West Bromwich Albion.

Ta alustas klubikarjääri Tottenham Hotspuris, millega liitus 2006. aastal. Profidebüüdi tegi ta 2009. aasta märtsis Inglismaa tugevuselt neljanda liiga klubis Milton Keynes Dons, kus mängis Tottenham Hotspurist laenul. Tottenham Hotspuri meeskonnas debüteeris ta Inglismaa kõrgliigas 20. märtsil 2010 mängus Stoke City vastu. Tottenham Hotspuri põhimeeskonnas ta enim mänguaega hooaegadel 2011/12 ja 2012/13. Ainsa värava lõi ta Tottenham Hotspuri meeskonnas 18. augustil 2011 UEFA Euroopa Liiga kvalifikatsiooniringis Heart of Midlothiani vastu.

Aastatel 2009–2011 oli Livermore Tottenham Hotspurist laenul mitmetes Inglismaa esiliigaklubides: hooajal 2009/10 Derby Countys ja Peterborough Unitedis ning hooajal 2010/11 Ipswich Townis ja Leeds Unitedis.

Hooaja 2013/14 alguses suundus Livermore Tottenhamist laenule Inglismaa kõrgliigaklubisse Hull City. 1. detsembril 2013 lõi ta mängus Liverpooli vastu oma esimese värava Inglismaa kõrgliigas. Hooaja lõpus läks ta Hull Citysse püsivalt. Tegu oli väidetavalt Hull City läbi aegade kallima üleminekuga.

2017. aasta jaanuaris siirdus ta umbes 10 miljoni naelsterlingi eest West Bromwich Albioni, kellega sõlmis nelja ja poole aasta pikkuse lepingu.

Inglismaa jalgpallikoondises tegi Livermore debüüdi 15. augustil 2012 sõprusmängus Itaalia vastu. Gareth Southgate kutsus ta uuesti Inglismaa koondisse 2017. aastal. 2018. aasta mais oli Livermore üks viiest mängijast, kes nimetati 2018. aasta maailmameistrivõistluste eel Inglismaa koondise varunimekirja.

Viited

Välislingid 

 Profiil West Bromwich Albion F.C. kodulehel

Inglismaa jalgpallurid
Tottenham Hotspur FC mängijad
Derby County FC jalgpallurid
Ipswich Town FC jalgpallurid
Leeds United FC jalgpallurid
Hull City AFC jalgpallurid
West Bromwich Albion FC mängijad
Premier League'i mängijad
The Championshipi mängijad
League Two mängijad
Sündinud 1989